ET Euroopa Liidu Teataja C 433/13

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2015/C 433/05)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

„LEVICKÝ SLAD”

EÜ nr: SK-PGI-0005-01181 – 20.11.2013

KPN ( ) KGT ( X )

1. Nimetus

„Levický slad”

2. Liikmesriik või kolmas riik

Slovakkia

3. Põllumajandustoote või toidu kirjeldus

3.1. Toote liik

Klass 1.8. Aluslepingu I lisas loetletud muud tooted (vürtsid jne)

3.2. Punktis 1 esitatud nimetusele vastava toote kirjeldus

Nimetusega „Levický slad” tähistatakse eelkõige kerge pilsner-tüüpi õlle tootmiseks ette nähtud odralinnaseid. Neid saadakse selektiivselt aretatud, määratletud geograafilises piirkonnas kasvatatud kaherealise linnaseodra sertifitseeritud sortidest.

Toote „Levický slad” olulised tagatud näitajad on:

a) niiskus: maksimaalselt 5 %;

b) värvus: maksimaalselt 4,5 EBC;

c) kuivainesisaldus massis: minimaalselt 80 %;

d) rabedus: minimaalselt 78,5 %.

Organoleptiliste omaduste poolest peaksid linnased olema puhta, võõrlõhnavaba linnase lõhnaga; maitse peaks olema magus ja selge. Linnaste värvus on ühtlaselt kerge, ilma ühegi pruuniks muutunud tiputa. Välimuselt meenutavad linnased teatavat töödeldud odra liiki.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Toote „Levický slad” tooraine on registreeritud sortide nimekirja kantud kaherealise linnaseodra sort „Levický slad”. Tootmises kasutatakse kõiki sorte või neist ainult mõnda.

Määratletud geograafilises piirkonnas on iseloomulikud keskmiselt rasked mullad (nt eri tüüpi mustmullad, alluviaalmullad ja pruunmullad), mis on väga sobivad tasasel maapinnal (või mõnikord veidi veerjatel nõlvadel) linnaseodra kasvatamiseks. Piirkonnas on väga soe ja kuiv tasandikule iseloomulik kliima. Tänu nimetatud tingimustele on võimalik linnaseotra väga vara külvata, mis on väga oluline kvaliteetsete terade (rikkalik ekstrakt, minimaalselt kahjustatud terad, seenhaiguste esinemine vähesel määral) moodustumisel ja hea saagi saamiseks.

3.4. Tootmise erietapid, mis peavad toimuma määratletud geograafilises piirkonnas

1. etapp. Odra ostmine, vastuvõtmine ja puhastamine

2. etapp. Leotamine

3. etapp. Odra idandamine

4. etapp. Kuivatusahjus töötlemine ja idude eemaldamine

5. etapp. Idustamine

3.5. Erieeskirjad viilutamise, riivimise, pakendamise jm kohta

Linnased võivad olla pakendatud 50 kg või 300–600 kg mahutavusega kottidesse, millel on tootja märgis või silt.

3.6. Erieeskirjad märgistamise kohta

Toote „Levický slad” tootjad võivad nimetust „Levický slad” kasutada toote märgistamisel, reklaamimisel või turustamisel.

Igat liiki pakendile on kinnitatud märgis või silt, millel on tootja aadress, ettevõtte aadress, pakendi kaal, partii number, täitmise kuupäev ja kuupäev, milleni linnased on kasutatavad, ning Euroopa Liidu logo; märgisel võivad olla sõnad „kaitstud geograafiline tähis” või lühend „KGT”.

Taotleja peab õigeks, et igal määratletud piirkonnas tegutseval tootjal on kooskõlas tootespetsifikatsiooniga õigus toota toodet „Levický slad”.

4. Geograafilise piirkonna täpne määratlus

Määratletud piirkonna piirjooned on järgmised geograafilised punktid ja liinid:

põhjaosas lääne-ida suunal mägi Holý Vrch mäeahelikus Považský Inovec, mäetipud Veľký Tríbeč ja Veľký Inovec, mäeahelikud Štiavnické Vrchy ja Javorie kuni jõeni Krivánsky Potok.

Ida ja lõuna poole jõgi Krivánsky Potok kuni liitumiskohani jõega Ipel, jõgi Ipel kuni liitumiskohani jõega Doonau ning jõgi Doonau kuni omavalitsusüksuseni Žitava.

Lääne poole lõuna-põhja suunal omavalitsusüksus Žitava Doonau jõe ääres, omavalitsusüksused Marcelová, Svätý Peter, Pavlov Dvor, Nesvady ja Komoča kuni jõeni Váh omavalitsusüksuses Dedina Mládeže, ning jõgi Váh kuni mäeni Holý Vrch mäeahelikus Považský Inovec.

5. Seos geograafilise piirkonnaga

Toode „Levický slad” on ainulaadne tänu määratletud piirkonna looduslikele tingimustele (st kohalik kliima ja mullastik), kvaliteedile, traditsioonile ja heale mainele. Põhjaosa mäeahelikud kaitsevad piirkonda külmade õhumasside eest. Taimede kasvuperioodi jooksul on keskmine õhutemperatuur 15–17 °C; keskmine sademete hulk 150–200 mm. Slovakkia odrakasvatuspiirkonnas on sademete koguhulk 450–650 mm. Terade küpsemise ajal esinev liigniiskus halvendab linnaste kvaliteeti, kuna niiskuse tõttu aktiveeruvad tärklist suhkruteks lagundavad piimhappebakterid ning linnaste valmistamisel ei hakka terad hästi idanema.

Toote „Levický slad” kvaliteet ei sõltu ainult ilmastikutingimustest, vaid ka piirkonna mullastikust. Tasasel maapinnal või mõnikord veidi veerjatel nõlvadel esinevad eri tüüpi mustmullad, alluviaalmullad ja pruunmullad. Ülejäänud odrakasvatuspiirkonnad Slovakkias erinevad üksteisest ühe või teise põhitingimuse poolest (suurem sademete hulk, keskmised temperatuurid, kasvuperioodi pikkus, mullatingimused). Kui selliseid kasvutingimusi ei esineks, ei oleks toode „Levický slad” sama kvaliteedi või saagikusega.

Tänu asjaolule, et määratletud geograafilises piirkonnas külvatakse otra veebruari viimase kümne päeva kuni märtsi teise dekaadi jooksul, on terad kvaliteetsed ja saagikus hea. Suviodra kvaliteet kujuneb peamiselt sel ajal, kui terad arenevad ja küpsevad. Fenoloogilises mõttes on kõnealune periood määratletud odrapea loomise algusega ning määratletud geograafilises piirkonnas hõlmab periood mai esimese ja kolmanda dekaadi vahemikku ja täielikku küpsust. Määratletud piirkonnas on suviodra kasvuperiood kokku ligikaudu 120 päeva, sh umbes 44 päeva odrapea loomise alguse ja täieliku küpsuse vahel. Järelikult on määratletud piirkonna tingimused ideaalsed selleks, et kasvatada kvaliteetset linnaseotra, mille terade optimaalne tärklisesisaldus vastab 81,5–82,5 % kuivainesisaldusega linnastele.

Määratletud geograafilises piirkonnas koristatakse linnaseotra paar päeva pärast terade täisküpsuse saavutamist. Selleks et oleks võimalik koristada füsioloogiliselt küpseid ja terveid, vihmakahjustuseta teri, tuleb koristamisega alustada enne vihmaperioodi, mis algab tavaliselt juulikuu teises ja augusti esimeses pooles.

Toote „Levický slad” kvaliteet sõltub odra kvaliteedinäitajatest ja linnaste valmistamise protsessist. Tänu piirkonnas esinevatele vähestele sademetele ja mullatingimustele on odratera suurem ja ühtlase suurusega ning sisaldab rohkem tärklist, mis tagab toote suurema kuivainesisalduse. Terade ühtlane suurus on oluline leotamisel, selleks et teradesse imenduks võrdsel määral vett ja et neil oleks ühesugune idanemisvõime, kui hakatakse valmistama teradest linnaseid Wanderhaufen-tüüpi süsteemi abil.

Sorti „Levický slad” eelistavate pruulimeistrite jaoks on nimetatud odra iseloomulikud tunnused selle välimus, värvus ja tera maitse, kuivaine koostis ja valkude lagunemise selline tase, mis mõjutab positiivselt traditsiooniliselt pruulitud õlle kvaliteeti. Seda tüüpi õllede jaoks on toode „Levický slad” oluline nõutava värvuse, maitse ja tootmisvõimsuse saavutamisel.

Teraviljakasvatamise traditsiooni kinnitati piirkonnas 19. sajandil von Schoelleri perekonna kapitalisüsti ning sellele järgnenud teraviljakasvatuse ja sellega seotud töötleva tööstuse kiire arenguga, mille tagajärjel hakati kauplema piirkonnas kasvatatud linnaseodraga, mis noteeriti Budapesti börsil eraldi kategoorias („Tót Árpa”). Edasise toetusena investeeriti 20. sajandi teisel poolel eraldiseisvasse kaubanduslikku linnasetehasesse. Algusest peale tähistati linnasetehase toodangut nimetusega „Levický slad”, mis oli laialdaselt tuntud nii odrakasvatajate kui ka -töötlejate hulgas. Vahetult pärast tootmise algust sai toote „Levický slad” kvaliteet ja hea maine kinnitust tänu asjaolule, et seda ei eksporditud mitte ainult Ida- ja Lääne-Euroopa riikidesse, vaid ka ülejäänud nelja kontinendi riikidesse. Kuna linnaseodra puhul erivõistlusi ei korraldata, kinnitavad toote kvaliteeti kergete õllede konkurssidel (sh Tšehhi Vabariigis ja võistlusel European Beer Star) saadud auhinnad.

Viide spetsifikaadi avaldamisele

(Käesoleva määruse artikli 6 lõike 1 teine lõik)

http://www.upv.sk/swift_data/source/pdf/specifikacie_op_oz/specifikacia_Levicky_slad.pdf

(1) ELT L 343, 14.12.2012, lk 1.